Ликовна галерија, Kултурни центар Београда  
9–31. 12. 2022.

**I Don’t Know That Word... Yet [Не знам ту реч... још увек]**  
**Дејан Kалудјеровић**

Никада нисам видео Европљанина

У последњих десет година текстови у разнородним медијима како у локалном, тако и међународном контексту неретко су укључивали реченицу која се односи на деловање Европске Уније, Европске комисије или Европске централне банке, сасвим извесно најрелевантнијих структура на територији који многи сматрају Старим континентом. Било да је реч о истраживачком новинарству или државним таблоидима, ова три појма веродостојно описују парадигму која већ дуже време пуца по шавовима.

*Заслуге* које се европској бирократији могу приписати многоструке су, али се оне у највећој мери односе на очување територијалног интегритета односно опште безбедности и заштити од утицаја који нису инхерентни европским вредностима ма шта оне биле. У овом тренутку, компромитована и контаминирана десницом која доприноси учесталом порасту насиља и мржње свих врста и облика, Европа није више у могућности да узјаше бика као у грчком миту, те се стиче утисак као да нема алтернативу изузев да освести векове доминације базиране на расизму, уништењу и пљачки, те преформулише властито деловање.

У вртлогу актуелне економске кризе, језивих ратова, миграција и климатске катастрофе, практично на почетку краја света, поставља се питање ко су Европљани. Да ли су они ишчезла врста попут Амазонки и Атлантиђана? И далеко важније да ли таква одредница своје идентитетско упориште има у сувислом политичком субјективитету?

Током последње деценије настаје мултимедијски пројекат Дејана Калудјеровића једноставног, али, пак, врло интригантног назива, *Конверзације*. Базиран на раду са децом од седам до десет година из осам светских градова, до сада је овај пројекат имао више итерација и подразумевао је различите медије (видео/аудио инсталацију, објекат, фотографију, *site-specific*) у циљу пружања одговора на поменуто, по свему судећи, загонетно питање.

Последње издање *Конверзација* своје упориште има у опера перформансу *Conversations:* *I don’t know that word… yet* (Конверзације: Ја не знам ту реч… још) изведеном 2021. године у Грацу у оквиру угледног фестивала *Steirischer Herbst*. Ипак, у питању је нови рад – петоканална амбијентална аудио-видео инсталација постављена у Ликовној галерији Културног центра Београда, која Калудјеровићев вишегодишњи пројекат ставља у сасвим други контекст. Дакле, овде није реч о документацији аустријске изведбе (иако се у великој мери на њу ослања), већ о сасвим новом поступку чији циљ јесте управо конверзација, односно успостављање дијалога између звука, дигитално генерисане слике и физичког присуства посматрача.

Јукстапозицијом два плана, променљиве позадине сачињене од кадрова које је уметник снимио специјално за овај рад, и низа од четири екрана са појединачним пројекцијама перформера представљених у *talking heads* маниру, ствара се имерзиван амбијент. Наративни ток базиран на осам тематских сонгова (*Страхови*, *Кућа*, *Слобода*, *Експресије*, *Фризерски салон*, *Непријатељи*, *Они*, *Европа*) произашлих из Калуђеровићевих скрипти одабраних изјава интервјуисане деце ступа у директан дијалог са посматрачем омамљеним хибридним музичким игроказом који комбинује електронску музику са жанровима химни, успаванки, хип хопа и опере.

Кроз сплет гличева, интензивних полихроматских промена и других интервенција, слика, музика и текст граде драматуршки јаку и конзистентну целину. У сусрет истраживању домета дечије игре, имагинација уметника изражена по први пут кроз комплексну колаборацију са композиторком Маријом Балубџић, драматуршкињом Тањом Шљивар, редитељем Бојаном Ђорђевим и перформерима Зојом Боровчанин, Лизом Кристели, Кристофом Герхардусом и Себастијаном Хитијем, доживљава кулминацију.

Овде треба имати у виду чињеницу да сам уметник ступа у истраживачки процес највећим делом фокусиран на партиципацију и перформативност. Стога се поставка у галеријском простору може посматрати и као кулиса у оквиру које се уз помоћ гласова деце (из разних контекста, класних и етничких група) отеловљених кроз ликове перформера и појединих објеката попут реквизита (алфабетских коцки и микадо држача екрана) изнова гради јединствен ефемерни поредак кроз интеракцију публике са затеченим призором.

Овде треба имати у виду чињеницу да сам уметник ступа у истраживачки процес највећим делом фокусиран на партиципацију и перформативност. Стога се поставка у галеријском простору може посматрати и као кулиса у оквиру које се уз помоћ гласова деце (из разних контекста, класних и етничких група) и појединих објеката попут реквизита (алфабетских коцки и микадо држача екрана) изнова гради јединствен ефемерни поредак кроз интеракцију публике са затеченим призором.

Мимо очигледних метафора које компилиране изјаве деце производе, те сажимају актуелне друштвено-политичке појаве и проблеме, оваква поставка одговара савременом поретку слике и култури екрана. Налик аватарима, попут неких минималистичких *Моћних ренџера*, перформери изводе текст на хумористичан, али и понекад узнемирујући начин како би се у целости изразила шизофреност савременог тренутка.

Таква изведба је позивајућа, као између осталог и дечија игра. Но како капитализам упорно прати, надзире и по потреби кажњава тихо и крадомице, уз помоћ алгоритма форсирајући лажне вести, теорије завере и политичке спинове, еманципаторски потенцијал дечије игре јењава.

Европљани који рециклирају, поштују правила и аутоматски су добри људи јесте цинична мисао иако долази од деце. Такво опажање нимало не изненађује имајући у виду чињеницу да је и детињство као и било који други аспект људског живота постало комодификовано. Осујећена Тик Током и константном изведбом пред екраном, деца све учесталије виде игру као активност модерирану дигиталном технологијом која у великој мери замагљује границу између реалности и фикције. Алијенација постаје уобичајена појава, а такав измењен поглед на свет ограничава сагледавања шире слике и многоструких нијанси друштвене стварности.

Међутим, ова тврдња применљива је само за оне нараштаје чије детињство није изложено разним облицима систематског искључивања и далеко болнијих процеса кроз које управо неприпадајући, не-бели, не-хришћани, итд. неминовно пролазе на путу преко мора и седам гора до стицања статуса те ласкаве титуле Европљанина којом се могу дичити најпре њихови западни вршњаци са Старог континента.

Имајући у виду мноштво разлика, безброј изазова и константну стрепњу, бити човеком, а камоли дететом на овој планети у овом тренутку нимало није лако. Међутим, пружајући простор онима највунерабилнијима чији се гласови недовољно чују попут деце, ниво друштвене свести се можда може подићи. Управо тако функционише и рад *I Don’t Know That Word… Yet* сугеришући да уз помоћ имагинације, игре, хумора и заједништва можемо боље разумети овакав свет и учинити га ако не идеалним, онда макар добрим местом за одрастање.

Владимир Бјеличић,

историчар уметности